પિંક પછી તરત જ રાધિકા આપ્ટે, તનિષ્ઠા ચેટર્જી અને સુરવીન ચાવલાને ચમકાવતી ફિલ્મ 'પાર્ચડ' રિલિઝ થઇ હતી. આ ફિલ્મ મુખ્યત્વે તેના બોલ્ડ ડાયલોગ્સ અને સિન્સને કારણે ચર્ચામાં રહી. ફિલ્મની વાર્તા કાળજું કંપાવી દે એવી છે, રાજસ્થાનના નાનકડા ગામડામાં જ્યાં આજે પણ લોકો ટીવી અને વીજળી વગર જીવે છે, ત્યાંની સ્ત્રીઓની આપવીતી અહીં વર્ણવાઇ છે. આ ફિલ્મમાં તનિષ્ઠા ચેટર્જી વિધવાના રોલમાં છે, જે તેના 15 વર્ષના છોકરાથી હેરાન પરેશાન છે. અહીં પૈસા આપીને વહુ લાવવાના રિવાજનો મુદ્દો ઉઠાવાયો છે. રાધિકા આપ્ટે પતિના અત્યાચારથી ત્રસ્ત યુવતીના રોલમાં છે, જેને બાળક ન થવાના કારણે રોજ પતિનો માર સહન કરવો પડે છે. સુરવીન ચાવલા દેહ વેપારમાં પડેલી સ્ત્રીના પાત્રમાં છે. આ ફિલ્મ સૌ પ્રથમ 2015માં ટોરન્ટો ઇન્ટરનેશનલ ફિલ્મ ફેસ્ટિવલમાં સ્પેશિયલ પ્રેઝન્ટેશન સેક્શનમાં રજૂ થઇ હતી અને ત્યાર બાદ સપ્ટેમ્બર, 2016માં થિયેટરમાં રિલિઝ કરવામાં આવી.